ฟินันซ่าตราสารหนี้ คว้า‘กองทุน5ดาว’
กองทุนฟินันซ่าตราสารหนี้คว้า 5 ดาว ผลตอบแทนสูง เสี่ยงต่ำ คาดปีนี้สร้างผลตอบแทนทุกกองทุนติดกลุ่มดีที่สุด
31 ม.ค. 2555

กองทุนฟินันซ่าตราสารหนี้คว้า 5 ดาว ผลตอบแทนสูง เสี่ยงต่ำ คาดปีนี้สร้างผลตอบแทนทุกกองทุนติดกลุ่มดีที่สุด
นายธีรพันธุ์ จิตตาลาน ประธานเจ้าหน้าที่บริหารบริษัทหลักทรัพย์จัดการกองทุน (บลจ.) ฟินันซ่าเปิดเผยว่า กองทุนเปิดฟินันซ่าตราสารหนี้ (FAM FI) ได้รับการจัดอันดับ 5 ดาว เมื่อวันที่ 31 ธ.ค. 2554ซึ่งเป็นอันดับสูงสุด โดยมีเกณฑ์จัดอันดับคือ ผลตอบแทนกองทุนที่สูงต่อเนื่องควบคู่กับความเสี่ยงกองทุนที่ต่ำจากบริษัท มอร์นิงสตาร์ ซึ่งเป็นบริษัทชั้นนำของโลกในการจัดอันดับผลดำเนินงานกองทุนรวมทั่วโลก 
“หลังจากเข้ามาบริหารได้ปีกว่าได้ปรับระบบของบริษัททั้งหมดให้พร้อมในการหารายได้ ตั้งแต่สายลงทุนจนถึงส่วนปฏิบัติการ โดยในส่วนของสายลงทุนได้ออกแบบเกณฑ์และกลยุทธ์การลงทุนให้ตั้งเป้าหมายกองทุนทุกกองทุนอยู่ใน tier 1 หรืออยู่ในกลุ่มผลงานดีที่สุดกลุ่มแรกจากจำนวนทั้งหมด 4 กลุ่ม ของกองทุนประเภทเดียวกัน โดยเชื่อว่าปีนี้ทุกกองทุนจะอยู่ในกลุ่มที่ดีที่สุด” นายธีรพันธุ์ กล่าว 
ทั้งนี้ กองทุนของบริษัทส่วนใหญ่ที่ผลงานดีจะเป็นกองทุนที่ตั้งขึ้นในปี 2553 ซึ่งยังไม่ถึง 3 ปี จึงยังไม่เข้าเกณฑ์การวัดผลของบริษัท มอร์นิงสตาร์ แต่เชื่อว่าถ้าครบ 3 ปี มีโอกาสที่จะได้อันดับ 5 ดาว ในหลายกองทุน เช่น กองทุนเปิดฟินันซ่าเพิ่มพูนทรัพย์ (FAM VF) มีผลงานโดดเด่นอยู่ใน tier 1 มาโดยตลอด เน้นลงทุนพันธบัตรรัฐบาลและตราสารการเงินของสถาบันการเงินเท่านั้น โดยผลการดำเนินงาน ณ วันที่ 30 ธ.ค. 2554 ย้อนหลัง 3 เดือนอยู่ที่ 3.19% ต่อปี